JAKU IBAN: Sada Bebuah
Tusun Ke-11 MINGGU dulu tu kemari kitai udah macha sereta belematika enggau penuh segenteran sada bebuah ti dikumbai “Masih Begiga.” Lalu dalam minggu tu, alai kitai deka macha sereta beratika kupas penemu pasal sada bebuah nya berengkah ari rentayan kedua. “MASIH BEGIGA 2” Dalam rentayan kedua sada bebuah “Masih Begiga” nyebut: Aku udah mendingka kensung burung semelayung, Angin begemung, barat betinung, Mendingka pelandai karung, madu ranggung, ribut nyabung, Mendingka sangin buntak lilin, ikan patin, angin bepusin, Mendingka tiu jaku, sangkut mulut ikan bekut, buntak dut,  ribut bepuput, Mendingka sanggai mendu ilai, beruang rambai, angin lemai, Mendingka gugu gumbang beduju, guntur bederu, angin beguru, Mendingka renung bala tekuyung, madu ranggung, barat begemung, Rengguang kampung, ribut nyabung, Mendingka sugi kenyali danji, teras kawi, buluh beteri, angin begili, Mendingka sajak ikan juak, burung engkerasak, lenggang riak, Mendingka dungai engkatak ratai, semah sungai, riam gemisai, Kesut selulut ribut ngesai; Tang lalu nadai ga nya Ngasuh ati aku tebansi, tepulai nyamai, Senang teperindang; Bedau ga kamai aku tak rimai meragai, Berendam dalam, meragan kusang. Dalam rentayan kedua tu, pekara ti dikarung ditu, iya nya bemacham-macham daya enggau kira ke ngiga enggau ngulihka penemu, baka •           Beratika penerebai enggau rengung indu manyi, indu renyuan, indu engkelulut; •           Beratika penerebai enggau nyawa burung; •           Beratika pendiau enggau nyawa buntak, rengguang, empada, ngingit; •           Beratika pendiau, peneleba, pemindah sida ikan; •           Beratika pendiau sida pama, sida engkatak; •           Beratika pendiau, pengidup, bunyi sida jelu; •           Mendingka depur guntur, guntam kabut; gu gumbang Tang sepengudah nya, agi mega ati apin puas; masih mega mayuh penemu ke menuku ke beguna ti masih agi dikesuntukka. “MASIH BEGIGA 3” Dalam rentayan ketiga, sada tu nyebut: Udah aku bacha drama Shakespeare, ensera Homer; Mahabharata, Ramayana, Bhagavad-gita, Udah ku sebut salin pantun Lord Tennyson, Emily Dickinson, Charles Dicken, Udah aku serenih alus pantun Erasmus, Wordsworth, Robert Frost, Udah aku peratika “The Praise of Folly”, “The Tales of Canterbury”, “The Odyssey “ “The Divine Comedy” Karang Machiavelli, Dante Alichieri; Tang masih ga diri tu agu mati Bedau mereti ngarang nengkebang! Udah aku gulu randau Conficius, Pengajar anda jeman dulu, Ngajar basa enggau pengelabuh jaku. Begulai sejalai, gawa beserumpu, Duduk besemuka, bejaku betiu Di baruh jumpu Timbuk China. Aku ampit ningaka ajar Gautama Buddha Ajar pengerurus nuju NIRVANNA Duduk besendi’, betunga mua di baru Kayu Penemu, Jambu Lipa. Tang agi ga diri tu babo, masih banga, Mengkang bangang, lansang kedumbang. Nyadi pekara ti disempamaka dalam rentayan Ke-3 tu, iya nya, lebuh tua nya ensepi penemu diri agi mengkang mabu, agi kurang, dia tua bedaya baru, bekira baru ka jalai enggau chara nambahka penemu tua, iya nya ari ke bebacha, bepansik, belematika idea, buah penemu, batang runding ti diluaka sekeda lemambang, pemelandai, filosofer, pengarang ke tebilang-tebilang ke idup jeman dulu kemari, baka sida Shakespeare, Homer, Lord Tennyson, Charles Dicken, Dante, Robert Frost, Confuciius, Guatama Buddha. “MASIH BEGIGA 4” Dalam rentayan keempat, dia sada tu bisi nyebut: Suah aku silak, ku bacha selalu bup penemu, Bup Injil – Penyanggup Lama, Penyanggup Baru, Bup Pericles, Aristotle, Plato, Amaru, Ku putik, silik ‘ku perundingka bup I-Ching Tang masih ga ati diri tu enda beseling, rapa perening Buntu runding, meretika kuing, sagam besembiang. Penkara ti disungkapka dalam rentayn Ke-4 tu, agi ngenang pasal pemendar tua nya ke begiga, bepansikka penemu datai ke nyau bebachaka Bup Injil, bup pasal pengarap, bup penemu baka bup I-Ching, pekara-pekara ti dikarang sida Pericles, Aristotle, Plato, Socrates — nya lemambang, pujangga dulu kelia ke tebilang ngembuan penemu ke dalam ke balat marit ulah enggau pendiau mensia nyentuk ke seharitu. “MASIH BEGIGA 5” Dalam rentayan kelima sada tu negu: Aku udah tinjau mayuh pulau, Aku udah palik mayuh tasik, Aku udah perati mayuh mengeri, Aku udah sada mayuh menua; Aku udah dingaka semua ke patut aku pending; Aku udah peda semua ke patut aku perening; Aku udah kereja semua ke patut aku gaga, Aku udah pansik semua ke patut aku giga, Aku udah kambuh semua ke patut aku tempa, Aku udah pakai semua ke patut aku empa, Aku udah ludah semua ke patut aku lua, Tang masih beketu ga gaya – Minda masih kabat, ati  masih muntat. Minda masih puang, ati mengkang nyelambang. Umur udah tuai, penemu masih nadai. Enti sema aku tau ajih, ati nemu ngatur, Sigi ‘ku ajihka, awakka rebak biak nyadi ba pengujung umur, Ngambika semua iya berengkah baru, nelusur besulur. Nyadi pekara ti disilupka dalam rentayan ke tu, iya nya tua nya nyau nyebut pengeras ati enggau pemendar daya tua nya begiga, bepansik, beulihka penemu -penemu ke bisi guna, penemu ke menuku, penemu ke menyana berega ke pendiau enggau pengidup, tang mih daya enggau kira tua nya agi enda teulihka asil ti ngemuaska ati, ngenerentukka penenguk enggau pengasai. Nyadi dalam pejalai ke begigaka penemu, ngerembang jalai pengidup baka nya, penuai umur semakin semak-sesemak nyendi, enda usah dipadah enda usah dipanggil. Ngelala penuai umur (tang utai ke digiga agi enda chukup, pemuas agi enda terentuk) dia ati enggau runding nyau singin deka ngajihka diri pulai biak baru ngambika pengering tulang, pengeregas isi, penajam runding, penyikar ngereja pengawa tau pulai baka kelia — baka lebuh umur tua ke agi biak menya. Tang mih tak puntul penemu, pekara penuai umur nadai chara tua nyintak iya pulai biak baru. “MASIH BEGIGA 6” Dalam rentayan kenam, dia sada bebuah tu nyebut: Aku udah ditu kenyau ari mula, Mengkang ditu sampai ke dia, Masih ditu takar ke ila, Nyentuk ke penyudah maya, pengujung dunya, Laban ke dituntut apin segera, Ke diamal apin nyengenda, Ke digiga apin nyata, Bedau nyerupa, mandang rerendang Bepijar terang. Rentayan ke tu, ke penudi iya bendar, nyilup – taja pen umur nyau majak tuai-setuai, tubuh nyau kurang bepengerai; penyikar enggau pengeregas nyau kusut-sekusut – tang mih pemendar ati ke ngasu penemu ke menuku, pendiau ke menyana, enggau pengidup ke meruan mengkang agi begulang-galu dibai darah nyerangkap tubuh, laban, munyi ku jaku nya, pemuas ati apin terentuk, apin tepantup. 
See author's posts
